《汉宫春 郑贺守席上怀旧》
宋代·刘镇

日软风柔，望暖红连岛，晴绿平川。寻芳拾蕊，胜伴陌上鲜妍。

玉川归路，记青门、曾堕吟鞭。人去后，庭花弄影，一帘香月娟娟。

追念旧游何在，叹佳期虚度，锦瑟华年。博山夜来烬冷，谁换沈烟。

屏帏半掩，奈梦云、不到愁边。春易老，相思无据，闲情分付鱼笺。

作者简介：宋广州南海人，字叔安，号随如。宁宗嘉泰二年进士。以诖误谪居三山三十年。性恬淡，士大夫皆贤之。工诗词，尤长于诗，明白清润，为时所推。有《随如百咏》。